floradania.dk 11/2012

Artikel: Påske i pastellernes og planternes tegn

Pastelfarver, friske blomster og elementer fra naturen arrangeret som små tableauer rundt om i boligen vil præge påskebilledet 2012 ifølge kendt, dansk livsstilsmagasin

Personlig påskepynt
Nicola Kragh Riis, der er boligredaktør på Alt for Damerne, bruger de overordnede tendenser til at skabe sin egen personlige påskepynt, 

-	Det gælder ikke om at ramme en given stil, men at finde sit eget udtryk, som ikke ligner naboens,   

siger Nicola Kragh Riis og fortsætter,

-	Sæt et træ på bordet, eller fyld et lille bord eller en hel vindueskarm med en masse mindre planter. Leg med proportionerne og koncentrer dig om at pynte på få områder i hjemmet, frem for at pynte i hvert et hjørne.

Proportioner og pasteller 
Det personlige islæt lader Nicola Kragh Riis også komme til udtryk ved sit valg af proportioner, farver og former på pynten,

-	I år drømmer jeg om at lege med størrelserne og bruge træer eller grene, der er skåret af fra træer, som kirsebærgrene eller magnoliagrene. Jeg kunne også forestille mig at pynte med æg og fugle om stammen på et stort figentræ.

-	Når det kommer til farver, tror jeg meget på pasteller som lysegul, lyseblå, lyserød og sart grøn, og jeg vil gå uden om de skrappe farver og den meget stærke æggeblommegul, da det bliver for dominerende til min smag,

konstaterer boligredaktøren.

Påsken varer lige til …
Når familien samles til måltiderne, er der ligeledes masser af påskehygge hjemme hos Nicola Kragh Riis,

-	På mit spisebord vil jeg samle en opstilling med små fuglefigurer, påskeæg og friske blomster eller grene, som kan give påske- og forårsstemning på samme tid. På den måde får det længere levetid end blot til påske,

slutter hun.

Fakta: 
Påske- eller forårskaktus med det latinske navn Rhipsalidopsis er en populær plante til højtiden. Danske gartnere er førende inden for forædling og produktion af Rhipsalidopsis. Hvert år produceres der ca. 2,5 mio., hvoraf ca. 75 % eksporteres til Europa og USA.
I de senere år har interessen for pastelfarver været stigende blandt forbrugerne, og de pink nuancer udgør i dag 60 % af produktionen. 

Kilde: Gartneriet Thoruplund

Læs mere under "Månedens plante".

Foto: Nicola Kragh Riis